Diari Oficial de la Generalitat Valenciana


Sumari del DOGV 8199, del 27-12-2017 (2017/11919)

RESOLUCIÓ de 23 de novembre de2017, de la Direcció General de Medi Natural i d'Avaluació Ambiental, per la qual s'ordena la publicació de la declaració d'impacte ambiental corresponent a l'expedient 8/14-AIA Alpuente.
-------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8199

Data del DOGV
:   27-12-2017

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2017/11333


Data del document
:   23-11-2017

Organisme emissor
:   Conselleria d'Agricultura, Medi Ambient, Canvi Climàtic i Desenvolupament Rural

Tipus de document
:   Resolució

Descriptors 

:   * Conselleria d'Agricultura, Medi Ambient, Canvi Climàtic i Desenvolupament Rural
    * impacte ambiental

RESOLUCIÓ de 23 de novembre de2017, de la Direcció General de Medi Natural i d'Avaluació Ambiental, per la qual s'ordena la publicació de la declaració d'impacte ambiental corresponent a l'expedient 8/14-AIA Alpuente. [2017/11301]  
De conformitat amb l'article 28 del Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament per a l'execució de la Llei 2/1989, de 3 de març, d'impacte ambiental, el qual estableix la publicació en el Diari Oficial de la Comunitat Valenciana de la declaració d'impacte ambiental, resolc:  
  
Publicar en el Diari Oficial de la Generalitat Valenciana la declaració d'impacte ambiental corresponent a l'expedient 8/14-AIA Alpuente.  
  
  
«Declaració d'impacte ambiental  
Expedient: 8/14-AIA.  
Títol: Ampliació d'explotació porcina d'engreix.  
Promotor: Teresa Rochina Rodríguez.  
Autoritat substantiva: Ajuntament d'Alpuente.  
Objecte del projecte: obtindre la llicència ambiental per a l'ampliació d'una activitat porcina d'engreix.  
Localització: polígon 18, parcel·la 231, del terme municipal d'Alpuente (València).  
  
Descripció del projecte.  
1. Descripció de les característiques més rellevants del projecte.  
Es pretén obtindre la llicència ambiental per a l'ampliació d'una activitat porcina d'engreix, les característiques de la qual segons la documentació aportada són:  
L'activitat ramadera es dedica a l'engreix de porcs, que consisteix en la recepció dels animals amb uns 20 kg p.v., els quals s'engreixen fins a aconseguir uns 100 kg p.v., moment en què es destinen a escorxador. La capacitat actual de l'explotació és de 600 porcs, es pretén ampliar-la fins als 1.000 porcs d'engreix. Es realitzen 2,2 cicles/any.  
Actualment l'activitat s'exerceix en una nau rectangular de 490 m². L'ampliació pretén realitzar-se en la parcel·la 231, on es localitzen les edificacions i instal·lacions existents de l'explotació ramadera, amb la construcció d'una altra nau de 352,8 m².  
Després de l'ampliació, s'estima una producció anual de pur de 2.150 m³/any, i una quantitat de N associada de 7.250 kg N/any. Els purins queden retinguts en fosses de purins impermeabilitzades, amb una capacitat d'emmagatzematge de 288 m³, que permet una autonomia d'emmagatzematge superior als tres mesos exigits en el Reial decret 324/2000 d'ordenació de les explotacions porcines. Els purins es retiren directament amb un tanc i es destinen a camps de cultiu com adob orgànic. S'ha aportat una relació de parcel·les on aplicar els purins com a adob orgànic, amb una superfície total de 41,49 ha.  
El subministrament d'aigua potable procedeix de la xarxa d'abastiment municipal, s'estima un consum de 2.246 m³/any.  
Les aigües residuals domèstiques s'emmagatzemaran en fossa impermeable prefabricada i seran retirades periòdicament per gestor autoritzat.  
Els cadàvers són retirats de l'explotació per gestor autoritzat.  
Els residus perillosos i no perillosos generats en l'explotació són emmagatzemats segons la seua naturalesa i retirats periòdicament per gestor autoritzat.  
Com a mesures higienicosanitàries a adoptar en l'explotació, s'inclou la tanca perimetral de la nova nau de manera que quede inclosa en el perímetre tanca de l'explotació, gual sanitari a l'entrada de l'explotació, així com l'aplicació d'un programa de desinfecció, desinsectació i desratització.  
  
Tramitació administrativa  
Antecedents  
En data 28 de juny de 2000, la directora general de Planificació i Gestió del Medi, va dictar estimació d'impacte ambiental favorable condicionada, per a l'expedient d'inici de l'activitat porcina d'engreix, amb una capacitat de 600 porcs.  
  
Informació pública. Remissió de l'expedient.  
L'expedient actual d'ampliació de l'activitat es va iniciar en data 11 de desembre de 2013, amb la remissió des de l'Ajuntament d'Alpuente, de la memòria d'activitat, estudi d'impacte ambiental, document de síntesi i expedient administratiu municipal.  
La informació pública s'ha realitzat en el BOP núm. 246, de 16 d'octubre de 2013, en el tauler d'edictes de l'ajuntament i notificat als veïns contigus a l'activitat, presentant-se una al·legació.  
  
Resum de l'al·legació.  
L'al·legador, veí contigu amb l'activitat, manifesta la seua disconformitat a l'ampliació per proximitat al seu habitatge i per possible afecció per olors.  
L'ús ramader està inclòs entre els usos permesos per a aqueix sòl segons la normativa urbanística municipal, per la qual cosa l'ampliació ramadera proposada està legalment reconeguda.  
Informes sectorials i documentació complementària.  
Els informes inclosos en l'expedient administratiu municipal són:  
  
- Certificat de compatibilitat urbanística municipal, de data 4 de desembre de 2012.  
- Informe favorable de veterinari col·legiat, de data 2 d'octubre de 2013.  
- Informe favorable del tècnic municipal, de data 21 de novembre de 2013.  
- Informe favorable de la Direcció Territorial de València de la Conselleria de Presidència i Agricultura, Pesca i Alimentació de data 25 de setembre de 2013.  
  
Afeccions legals  
El sòl on s'ubica l'activitat es classifica com a sòl no urbanitzable comú, segons les normes subsidiàries de planejament d'Alpuente, aprovades definitivament el 27 de setembre de 1990.  
L'explotació afecta territorialment espais de la Xarxa Natura 2000 (ZEPA Alt Túria i Sierra Negrete). Per tractar-se d'una activitat existent, es considera que l'ampliació proposada no tindrà efectes sobre la integritat dels hàbitats d'espècies i de les espècies que van motivar la declaració de l'espai de la Xarxa Natura 2000.  
Segons s'extrau de l'informe emés per la Conselleria de Presidència i Agricultura, Pesca, Alimentació i Aigua en data 25 de setembre de 2013, l'explotació compleix les distàncies respecte a la resta d'explotacions circumdants, segons la normativa específica del Reial decret 324/2000, no tét a 500 metres cap explotació de porcí i és favorable en relació a distàncies amb la resta d'explotacions circumdants i les seues modificacions i segons el projecte presentat d'acord amb la Llei 6/2003 de ramaderia de la Comunitat Valenciana, en el seu article 54.  
  
  
Consideracions ambientals  
L'explotació es localitza al nord-oest del nucli urbà, en una zona agrícola de secà. Segons la cartografia temàtica d'aquesta conselleria, no hi ha afeccions territorials rellevants, l'erosió actual i potencial de la zona és molt baixa (0-7 tm/ha i any). La vulnerabilitat d'aqüífers és baixa, no hi ha risc de lliscament ni de desplaçament.  
Fisiogràficament correspon a un terreny fortament ondulat, litològicament està constituït per cudols, graves i llims.  
L'activitat ramadera es localitza en una àrea transformada per a l'activitat agrícola, entre la rambla de Baldovar, per l'est, i el barranc del Curro, cap a l'oest. El curs d'aigua més pròxim a la zona d'estudi es troba a una distància que assegura la seua no afecció per l'ampliació de l'explotació porcina.  
Els residus perillosos seran emmagatzemats en contenidors homologats classificats segons la seua naturalesa, en lloc cobert, senyalitzat, amb sòl impermeable i sistemes d'arreplega de vessaments accidentals. Seran retirats per gestor autoritzat i no s'emmagatzemaran durant períodes superiors a 6 mesos.  
Els residus no perillosos seran emmagatzemats durant un període inferior a dos anys, hauran de ser gestionats per gestor autoritzat.  
Els cadàvers es depositen en contenidor localitzat en la mateixa explotació, i són retirats per empresa gestora autoritzada per a això, hauran de disposar de contracte actualitzat amb l'empresa gestora encarregada de la retirada.  
El promotor declara que les aigües residuals domèstiques són emmagatzemades en fossa impermeable prefabricada i retirades per gestor autoritzat, per la qual cosa haurà de disposar de contracte actualitzat subscrit amb gestor autoritzat per a això. Una gestió de les aigües residuals domèstiques diferent de la declarada, haurà de comunicar-se i ser avalada amb informe favorable de l'organisme de conca.  
Els purins seran emmagatzemats en fosses de purins impermeabilitzades fins a la seua retirada a parcel·les agrícoles per al seu ús com a adob orgànic. Els purins seran aplicats en camps agrícoles en explotació, evitant corrents d'aigua, rius, rierols, barrancs, etc., així com fonts i altres possibles focus de contaminació. No se sobrepassarà la quantitat de 170 kg N/ha i any, tal com queda establit en el Reial decret 261/1996, de 16 de febrer, sobre protecció de les aigües contra la contaminació produïda pels nitrats procedents de fonts agràries, en l'Ordre de 29 de març de 2000, de la Conselleria d'Agricultura, Pesca i Alimentació, per la qual s'aprova el codi valencià de bones pràctiques agràries, en el Decret 324/2000, de 3 de març, pel que estableixen normes bàsiques d'ordenació d'explotacions porcines i en l'Ordre 7/2010, de 10 de febrer, de la Conselleria d'Agricultura, Pesca i Alimentació, per la qual s'aprova el codi valencià de bones pràctiques agràries. Haurà d'aportar autorització firmada dels propietaris de les parcel·les on es declara aplicar els purins com a adob orgànic.  
  
Amb l'objecte de millorar el control sobre aquest producte i determinar la producció real de purins s'haurà de portar al dia un llibre de registre on s'especifique les quantitats retirades, les parcel·les on es realitzarà l'aplicació i el cultiu present així com el propietari d'aquestes.  
  
Per a realitzar les operacions d'homogeneïtzació i buidatge de les fosses de purins es triaran en dies amb condicions de vent favorable, per a evitar que el flux de vent arrossegue les partícules responsables de l'olor cap a Baldovar. En l'estudi d'impacte ambiental s'estima que a partir dels 800 m respecte de l'explotació, l'aire estarà un 99 % lliure d'olors molestes.  
  
Consideracions jurídiques  
1. El projecte examinat constitueix un dels supòsits en què resulta preceptiva la formulació d'una declaració d'impacte ambiental, prèvia a la resolució administrativa que s'adopte per a l'aprovació definitiva d'aquell, segons es desprén de l'article 5é de la Llei d'impacte ambiental i concordants del seu reglament, annex I, grup 6.a. del Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament per a l'execució de la Llei 2/1989, de 3 de març, d'impacte ambiental.  
2. En l'expedient s'han observat els tràmits previstos en el Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament d'impacte ambiental, en la Llei 2/1989, de 3 de març, de la Generalitat Valenciana i en les altres disposicions que se li apliquen.  
L'article16 del Decret 192/2012, de 21 de desembre, del Consell, pel qual s'aprova el Reglament orgànic i funcional de la Conselleria d'Infraestructures, Territori i Medi Ambient, atribueix a la Direcció General d'Avaluació Ambiental i Territorial la competència en matèria d'avaluació ambiental estratègica i de projectes.  
Per tot això, i fent ús de les facultats legalment establides, formule la següent  
  
Declaració d'impacte ambiental  
  
Primer  
Estimar acceptable, només als efectes ambientals i sense perjuí de l'obtenció prèvia de les autoritzacions sectorials que se li apliquen, l'ampliació de l'explotació porcina d'engreix localitzada en el terme municipal d'Alpuente (València), promogut per Teresa Rochina Rodríguez, sempre que s'hi desenvolupe d'acord amb les previsions de l'estudi d'impacte ambiental i els condicionants i modificacions establits a continuació:  
1. Prèviament a l'obtenció de la llicència ambiental haurà d'aportar la documentació següent:  
1.1. Autorització dels propietaris de les parcel·les on declara aplicar els purins com a adob orgànic.  
1.2. Contracte subscrit amb gestor de residus encarregat de retirar els residus generats en l'explotació.  
1.3. Contracte subscrit amb gestor autoritzat de la retirada dels cadàvers que es generen en l'explotació.  
1.4. Contracte subscrit amb gestor autoritzat encarregat de la retirada de les aigües residuals domèstiques generades en l'explotació.  
2. Haurà d'aportar pla de gestió i producció agrícola de purins, de manera que es justifique que l'extracció de purins de l'explotació coincideix amb l'època apropiada de fertilització dels cultius a què s'aplica, haurà d'indicar el mètode d'aplicació, identificació cadastral de les parcel·les on s'apliquen els purins, data d'aplicació i dosi. Aquesta informació haurà d'estar actualitzada i disponible en l'explotació per a la seua revisió per qualsevol organisme que requerisca supervisar-la.  
3. A l'hora d'utilitzar els purins com a fertilitzant, es limitarà la zona d'aplicació a camps de cultiu i pastius no naturals, s'evitaran les proximitats de corrents d'aigua, rius, rierols, barrancs, etc., així com fonts, conduccions subterrànies d'aigua i altres possibles focus de contaminació. No se superarà la quantitat de 170 kg de N/ha i any. Preferentment, s'haurà de soterrar immediatament per a evitar les possibles pèrdues de nitrogen amoniacal.  
4. Basant-se en el Reial decret 324/00 d'ordenació de les explotacions porcines, haurà de respectar-se com a distància mínima, en la distribució de fems sobre el terreny, la de 100 m, respecte a altres explotacions del grup primer, i 200 m, respecte a les explotacions incloses en la resta dels grups definits en l'article 3.B) del Reial decret 324/00 i als nuclis urbans. En relació amb els cursos d'aigua, es respectarà el que estableix el reglament de domini públic hidràulic, que desplega els títols preliminar, I, IV, i VI i VII de la Llei 29/1985, de 2 d'agost, d'aigües, aprovat pel Reial decret 849/1986, d'11 d'abril, i el que disposen els diferents plans hidrològics de conca.  
  
5. Per a evitar l'afecció per olors a contigus i a habitatges, es realitzaran les operacions d'homogeneïtzació i buidatge de les fosses de purins en dies amb condicions de vent favorable, evitant les hores de màxima calor del dia.  
6. Haurà de disposar d'informe favorable de la Conselleria de Cultura i Esport, en relació amb la Llei 4/1998, d'11 de juny, de patrimoni cultural valencià.  
7. Es comunicarà a aquesta direcció general qualsevol variació que es produïsca en la gestió proposada per als purins, així com en la destinació dels residus.  
  
Segon  
Notificar als interessats que contra la present resolució, atés que no és un acte definitiu en via administrativa, no es pot interposar cap recurs; la qual cosa no és inconvenient perquè puguen utilitzar-se els mitjans que en defensa del seu dret consideren pertinents.  
  
Tercer  
Publicar la present declaració d'impacte ambiental en el Diari Oficial de la Comunitat Valenciana de la forma reglamentària, d'acord amb el que disposa l'article 28 del Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament per a l'execució de la Llei 2/1989, de 3 de març, d'impacte ambiental.  
  
  
València, 24 de març de 2014.- El director general d'Avaluació Ambiental i Territorial: Juan Giner Corell.»  
  
València, 23 de novembre de 2017.- El director general de Medi Natural i d'Avaluació Ambiental: Antoni Marzo i Pastor.